OPIS PREDMETU ZÁKAZKY

**pre časť 2 - Zabezpečenie nákupu, dodávky a distribúcie plynu**

Predmetom zákazky je zabezpečenie služieb **nákupu,** **dodávky a distribúcie zemného plynu** (ďalej len „plyn“) podľa konkrétnych potrieb verejného obstarávateľa a Prijímateľov po dobu trvania rámcovej dohody, v kvalite zodpovedajúcej špecifikácii uvedenej v Technických podmienkach prevádzkovateľa distribučnej sústavy, vrátane prevzatia zodpovednosti za odchýlku a jej prepravu distribučnou sústavou do jeho/ich cca 1 600 odberných miest plynu na obdobie od 01.01.2019 – 31.12.2022, s predpokladaným množstvom odobratého plynu počas účinnosti rámcovej dohody cca 3 884 000 MWh. Budovy verejného obstarávateľa a Prijímateľov majú administratívny charakter.

Poskytovateľ zabezpečí komplexné služby spojené s nákupom, dodávkou a distribúciou plynu na základe konkrétnych potrieb verejného obstarávateľa a Prijímateľov do odberných miest uvedených vo výzve na predkladanie ponúk v rámci opätovného otvorenia súťaže podľa § 83 ods. 5 písm. b) zákona.

Cenu za nákup, dodávku a distribúciu plynu, podľa konkrétnych potrieb verejného obstarávateľa a Prijímateľov, bude Poskytovateľ stanovovať nasledovne:

1. **Náklady za distribučné služby budú účtované na základe platného Cenového rozhodnutia vydaného Úradom pre reguláciu sieťových rozhodnutí.**
2. **Celková cena plynu za 1 MWh plynu = referenčná cena x koeficient Kplpre plyn**

**Referenčná cena pre plyn je stanovená nasledovne (maximálna hodnota):**

Referenčnú cenu 1 MWh plynu stanoví uchádzač/poskytovateľ ako cenu „ Settlement Price " na obchodnej platforme PEGAS ( vlastnená skupinou EEX ) prevádzkovaná Powernext-om za tri kalendárne mesiace predchádzajúce mesiacu, v ktorom dôjde k predkladaniu ponúk v rámci opätovného otvorenia súťaže podľa § 83 ods. 5 písm. b) zákona (v prípade, že nie je k dispozícii cena za tri mesiace vezme sa do úvahy obdobie, za ktoré je cena k dispozícii) v €/MWh, zverejnenej na stránke <https://www.powernext.com/futures-market-data> (napr. v roku 2018 pre rok 2019: NCG Calendar+1). V prípade podpísania realizačnej zmluvy na iné obdobie ako kalendárny rok sa cena vypočíta ako vážený priemer referenčných cien pre jednotlivé obdobia (mesiace; štvrťroky; roky) a objemy, ktoré spadajú do zmluvného obdobia. V prípade, že sa umiestnenie príslušnej hodnoty zmení, dodávateľ pre stanovenie ceny použije príslušnú hodnotu zo zodpovedajúceho dostupného umiestnenia z rovnakého zdroja (obchodná platforma PEGAS vlastnená skupinou EEX, prevádzkovaná Powernext-om), prípadne sa zmluvné strany dohodnú na inej zodpovedajúcej referenčnej cene.

**Koeficient Kpl pre plyn:**

Koeficient Kpl (multiplikatívny koeficient, bezrozmerné číslo) **voči 1MWh plynu** a je tvorený:

- nákladom na odchýlky

- maržou uchádzača/poskytovateľa, v ktorej sú zohľadnené všetky náklady Poskytovateľa za všetky činnosti súvisiace s predmetom zákazky.

Poskytovateľ zabezpečí komplexné služby súvisiace s pravidelnou bezpečnou, stabilnou a komplexnou dodávkou plynu do odberných miest odberateľa vrátane prevzatia zodpovednosti za odchýlky voči zúčtovateľovi odchýlok za každé odberné miesto odberateľa za týchto podmienok:

- Garancia dodávok po dobu platnosti realizačnej zmluvy,

- Služby dodávok bez sankcionovania (formou platby za neodobratý plyn) pri odbere 80 % až 120 % zmluvného resp. objednaného množstva plynu. V prípade, že zmluvné množstvo prekročí 120% použije sa na prekročený objem maximálne cena, ktorá sa vypočíta ako cena obchodovaná na dennom trhu za obdobie, v ktorom došlo k prekročeniu vynásobená príslušným koeficientom podľa Rámcovej dohody,

- **Maximálna cena za neodobratý plyn** pri odbere menej ako 80 % zmluvného/objednaného množstva bude najviac ½ zmluvnej ceny **za neodobratý plyn**

- Poskytovateľ sa zaväzuje dodávať na základe Realizačnej zmluvy Objednávateľovi plyn za cenu dohodnutú v Realizačnej zmluve aj v prípade, ak odber plynu presiahne pre určité odberné miesto predpokladaný objem odberu plynu dohodnutý v Realizačnej zmluve až do výšky 120% z objednaného objemu plynu. V prípade, že zmluvné množstvo prekročí 120% použije sa na prekročený objem maximálne cena, ktorá sa vypočíta ako vážený priemer ceny plynu obchodovanom denne, vynásobená príslušným koeficientom podľa Dohody za obdobie, v ktorom došlo k prekročeniu.

Uvedené služby budú zabezpečené v zmysle Realizačnej zmluvy o združenej dodávke plynu.

**Zabezpečenie komplexných služieb spojených s bezpečnou, stabilnou a komplexnou dodávkou a distribúciou plynu**

Poskytovateľ v rámci plnenia predmetu zákazky zabezpečí pre verejného obstarávateľa minimálne nasledovné komplexné služby spojené s bezpečnou, stabilnou a komplexnou dodávkou plynu (administrácia dodávok plynu):

- Každý jednotlivý odberateľ/verejný obstarávateľ bude mať zabezpečenú **individuálnu klientsku starostlivosť/obsluhu** pre všetky odberné miesta uvedené v jednotlivých realizačných zmluvách uzatvorených s konkrétnym poskytovateľom služieb zahrňujúcu aj odbornú podporu pri pripájaní nových odberných miest odberateľa/verejného obstarávateľa. Vzájomná komunikácia musí byť v slovenskom jazyku.

- Poskytovateľ poskytuje **službu elektronického portálu** zriadenú pre verejného obstarávateľa a Prijímateľov Prostredníctvom služby elektronického portálu môže používateľ využívať informácie o svojich odberných miestach, histórii spotreby.

- Umožnenie a možnosť spoločnej fakturácie za viacero odberných miest v správe jedného verejného obstarávateľa/Prjímateľa, pričom predmetom fakturácie budú aj služby za distribúciu plynu.

- **Poradenstvo** zamerané na znižovanie nákladov verejného obstarávateľa/Prijímateľov spojených s dodávkou plynu do odberných miest optimalizáciou charakteru odberu, úpravou a optimalizáciou nastavenia rezervovaných kapacít (úprava výšky a typu RK),

- Poradenstvo pre verejného obstarávateľa/Prijímateľov zamerané na znižovanie spotreby plynu.

- Meranie množstva plynu sa bude uskutočňovať meracím zariadením prevádzkovateľa distribučnej sústavy v mieste dodávky v súlade s platnými všeobecne záväznými právnymi predpismi, platným Prevádzkovým poriadkom PDS a Technickými podmienkami PDS. Náklady na výmenu, ciachovanie a servis meradla znáša dodávateľ.

Zároveň sa Poskytovateľ v rámci plnenia predmetu zákazky pre verejného obstarávateľa a Prijímateľov bude riadiť minimálne nasledovnými pravidlami pri **fakturácii za komplexné služby** spojené s bezpečnou, stabilnou a komplexnou dodávkou vrátane distribúcie zemného plynu:

- Poskytovateľ bude vystavovať faktúry spoločne za dodávku zemného plynu a distribučné služby. Faktúra musí obsahovať všetky náležitosti stanovené platnými daňovými a účtovnými predpismi vrátane informácie podľa Zákona č. 251/2012 Z. z. o energetike a o zmene a doplnení niektorých zákonov.

- Odberateľ plynu bude uhrádzať preddavky za dodávku plynu a distribučné služby, pričom výška preddavkov, ich počet, termíny alebo spôsob platieb preddavkov sa môže počas trvania Realizačnej zmluvy zmeniť po dohode zmluvných strán.

- Poskytovateľ bude vystavovať Vyúčtovaciu faktúru za dodávku plynu a distribučné služby pre Odberateľa **s mesačným odpočtom** k poslednému dňu príslušného mesiaca. Vo vyúčtovacej faktúre za dodávku plynu a distribučné služby sa odpočítajú preddavky, ktoré boli Odberateľom uhradené Poskytovateľovi za príslušný mesiac.

- Poskytovateľ bude vystavovať Vyúčtovaciu faktúru za dodávku plynu a distribučné služby pre Odberateľa **s ročným odpočtom** k poslednému dňu príslušného roka. Vo vyúčtovacej faktúre za dodávku plynu a distribučné služby sa odpočítajú preddavky (ak boli uplatňované preddavky) , ktoré boli Odberateľom uhradené Poskytovateľovi za príslušný rok.

- Odberateľ uhradí Poskytovateľovi vyfakturovaný nedoplatok v lehote splatnosti faktúry. Poskytovateľ vráti Odberateľovi vyfakturovaný preplatok na účet Odberateľa v termíne do dátumu splatnosti faktúry.

- Prevádzkovateľ distribučnej sústavy vystavuje vyúčtovacie faktúry za prístup do distribučnej sústavy a distribúciu plynu na základe odpočtu určeného meradla. Odpočet určeného meradla zabezpečí prevádzkovateľ distribučnej sústavy na konci fakturačného obdobia. Prevádzkovateľ distribučnej sústavy vykonáva odpočet určeného meradla na odbernom mieste.

Konkrétne odberné miesta budú uvedené vo výzve na predkladanie ponúk v rámci opätovného otvárania ponúk na zabezpečenie služieb súvisiacich s nákupom a dodávkou plynu.